વાત આટલાથી પૂરી થઈ નહિ. બ્રેક્ઝિટના મામલે બ્રિટનમાં ભારે ઉહાપોહ છે અને થેરેસા મેના વિરોધમાં હાલમાં જ બોરિસ જ્હોન્સને રાજીનામું આપ્યું છે. થેરેસા મે બ્રેક્ઝિટ મામલાને યોગ્ય રીતે સંભાળી રહ્યા નથી એવો વિરોધ કરીને તેમણે રાજીનામું આપ્યું હતું. થેરેસા મેની સરકાર સામે તેના કારણે કટોકટી જેવી સ્થિતિ ઊભી થઈ હતી. એ વાત સાચી કે જનમત લેવાયો ત્યારે બ્રેક્ઝિટની તરફેણ થઈ હતી. પણ બહુ પાતળી બહુમતીથી. બંને બાજુનો અભિપ્રાય ધરાવનારા લગભગ સરખાસરખા પ્રમાણમાં લોકો છે. માત્ર થોડા મતોના તફાવતના કારણે બ્રેક્ઝિટનો નિર્ણય લેવાયો છે ત્યારે થેરેસા મેની કામગીરી બરાબર નથી તેવી ટીકા તેમની સરકારને ભારે પડી રહી છે. આવા સંજોગોમાં તેમના વિરોધમાં રાજીનામું આપનારા જ્હોન્સનના વળી ટ્રમ્પે વખાણ કર્યા. ટ્રમ્પે કહ્યું, “મને બોરિસ માટે માન છે. મને લાગે છે તે મને પસંદ કરે છે અને મારા વિશે સારી સારી વાતો કરે છે. હું એમ કહી રહ્યો છું કે મને લાગે છે કે તે ખૂબ સારા વડાપ્રધાન બની શકે તેમ છે. તેમનામાં એવી ક્ષમતા છે.”